paragraph_text: Habsburška Monarhija je zadržala Temišvarski Banat ali je morala porušiti i napustiti sve utvrde koje je sagradila za vrijeme okupacije 1718. – 1739. te utvrde uz Dunav prema Osmanskom Carstvu. Odredbama mira obostrano su se morali amnestirati svi sudionici rata, te pustiti sve zarobljenike na slobodu. Ugovor je jamčio nepovredivost granica, njime je bilo zabranjeno prihvaćanje prebjega (hajduka) kao i povreda teritorija druge strane. Ugovorom je reguliran riječni promet Dunavom i Savom, te su se obje strane obvezale da će jamčiti slobodu trgovine.